钦定古今图书集成/明伦汇编/官常典/第719卷 > 许钦寂
## 钦定古今图书集成/明伦汇编/官常典/第719卷 > 许钦寂

按《唐书·许绍传》：绍子圉师，圉师子钦寂嗣封。万岁通
天元年，契丹入寇，诏为陇山军讨击副使，战崇州，败，
为敌所禽。方围安东，胁令说属城未下者，钦寂呼安
东都护裴元珪曰：“贼朝夕当灭，幸谨守。”贼怒，害之。武
后下制褒美，赠蕲州刺史，谥曰忠。子辅干，以父死难，
授左监门卫中侯，为海东慰劳使，使迎柩还葬。